Adansonia suarezensis

Ny Adansonia suarezensis dia karazana hazo mamony roa ravin-tsimoka ao amin' ny fianakaviana Bombacaceae araka ny fanasokajiana klasika, na ao amin' ny fianakaviana Malvaceae araka ny fanasokajiana filôjenetika. Anisan' ny karazana reniala valo izy io. Atahorana ho lany tamingana ity karazana teratany eto Madagasikara ity. Amin' ny teny malagasy izy io dia iatao hoe bozy, vonoa na za.

 Fanoritsoritana 

 Vatana 
vignette|Adansonia suarezensis|331x331px
Hazo lehibe mahatratra haavo 25 m ny Adansonia suarezensis. Varingarina manana savaivo hatramin' ny 2 m ny vatany. Malama sy mivolondavenona manopy volontany ny hodiny izay maneho sosona ambany maitso manao fôtôsentety. Maniry marindrano eny ambonin' ny vatany ny rantsany fohy sy matevina izay mamorona tampona mivelatra marindrano.

 Ravina 
Miendrika felan-tanana manana zana-pelana 6 ka hatramin' ny 9 ny raviny maitso manopy mavo, malama sady manintsana. 

 Vony 
vignette|228x228px|Vonin' ny Adansonia suarezensis
Miseho aorian' ny fihintsanan' ny ravina ny voniny fotsy lehibe, izay lasa volontany manopy mena rehefa antitra. Misokatra izy ireo amin' ny takariva ary tapitra amin' ny mangiran-dratsy ny fotoana fandonahana azy. Ataon' ny ramanavy mpihinana voankazo ny famindrana vovobony. Miseho amin' ny faran' ny volana Mey ka hatramin' ny fiandohan' ny volana Jolay ny vony.

 Voa 
vignette|230x230px|Voan' ny Adansonia suarezensis
Masaka amin' ny Novambra ny voany mikirozaroza sy lavalava izay mety milanja hatramin' ny 1 kilao.

 Faritra aniriany sy ekôlôjia 
vignette|489x489px|Adansonia suarezensis
Maniry ao amin' ny tendro avaratr' i Madagasikara akaikin' ny helodranon' Antsiranana ny Adansonia suarezensis. Ahitana azy io koa ny eo anelanelan' ny Tahirin-javaboarin' Ankarana sy ny Tahirin-javaboarin' Analamerana ao amin' ny Alan' i Mahory. Ny alan-kazo manintsan-dravina any amin' ny faritra misy vatosokay no toeram-paniriany mahazatra, saingy maniry ao anaty kirihitrala voakorontana koa izy.

Mahery fofona ny vonin' ny Adansonia suarezensis, mamokatra mamim-bony be dia be ary tsidihin' ny tantely sy ny lolo mpivoaka alina ary ny vorona soimanga (Cinnyris), nefa tsy misy amin' izy ireo ny lehibe mba hiantoka ny famindrana vovobony. Amin' ny vanim-potoana tsy mampisy ny voany dia mihinana mamim-bony ny ramanavy Eidolon dupreanum ary voamarika fa mitsidika ny vonin' ny Adansonia suarezensis sy ny an' ny Ceiba pentandra (kapoaka). Ity karazana ramanavy ity dia heverina fa mpamindra vovobony lehibe ho an' ireo zavamaniry ireo.

 Sata 
Mitanisa ny Adansonia suarezensis ho tandindomin-doza ("Endangered") ao amin' ny Lisitra Mena momba ny karazana atahorana ho lany tamingana ny IUCN. Kely mantsy ny fihavaozana voajanahary hita afa-tsy ny ao amin' ny Alan' i Mahory, ary vitsy ny fototra Adansonia suarezensis sady mizarazara ny toerana misy azy ireo. Mihena ny isany, satria misy ny mikapa ny hazo hanaovana fanorenana an-tanàn-dehibe, hanaovana toeram-pambolena sy hatao toerana firaohan' ny biby fiompy na tapahina hatao kitay sy arina. Tsy mbola fantatra ny biby malagasy manaparitaka ny vihim-boan' ity hazo ity.

 Jereo koa 

 Adansonia